Rasmus Jarlov (KF), 2023-09-07:
Inden for den sidste uge har Novo Nordisk overhalet Louis Vuitton-gruppen og er blevet Europas mest værdifulde selskab.
Uden Novo Nordisk ville dansk økonomi være blevet mindre det sidste år, men på grund af Novo Nordisk voksede dansk økonomi med estimeret 1,7 pct.
Novo Nordisk er 3.000 mia. kr. værd på aktiemarkedet, og danske aktionærer og pensionsopsparere er blevet forgyldt af den her kæmpe værdistigning, fordi Novo Nordisk dominerer det danske aktieindeks og dermed også fylder rigtig godt hos alle pensionsopsparerne.
Det giver kæmpestore summer i statskassen hvert år, og der skal lyde en varm tak herfra til Bagsværd.
Tillykke med den kæmpestore bedrift, og tak for de mange skattekroner!
Derfor skal vi heller ikke gå herinde og bilde os selv ind, at det er vores skyld, at dansk økonomi er så stærk.
Sandheden er, at der i de senere år og i særdeleshed under den nuværende regering ikke er blevet ført en økonomisk politik, som har gjort Danmark ret meget rigere.
Det afspejler sig også i årets finanslovsforslag fra regeringen, som er uden tiltag, der vil gøre Danmark rigere.
Der er masser af gode ting, det er slet ikke det.
Det støtter vi.
Vi kunne endda godt tænke os, at de områder blev prioriteret endnu højere, bl.a. fordi klimakrisen er en kæmpe trussel mod vores fremtid.
Da regeringen blev dannet, fortalte regeringspartierne, at det var nødvendigt med en kriseregering hen over midten, som kunne træffe upopulære, men nødvendige beslutninger for at reformere Danmark.
Og vi enige i, at der er truffet upopulære beslutninger, men vi venter stadig på de reformer.
Det eneste, der er sket indtil videre, er, at regeringen har afskaffet store bededag.
Der er nærmest konsensus blandt økonomer, eller i hvert fald blandt økonomer uden for regeringen, om, at det ikke vil have nogen stor effekt på dansk økonomi.
Og derudover er der ikke rigtig sket noget, som styrker dansk økonomi.
Venstre siger, at de har fået skattelettelser, men enhver dansker, der kigger på sin årsopgørelse, kan se, at han eller hun betaler lige så meget i skat, som de gjorde, før regeringen trådte til.
Skattelettelserne glimrer også ved deres fravær i finanslovsforslaget for 2024.
Det bliver åbenbart heller ikke i 2024, at danskerne skal betale mindre i skat, selv om statskassen bugner og der er rigelig råd til det.
Vi synes, at der er nok at tage fat på for dansk økonomi.
Vi har først og fremmest et kæmpe behov for mere arbejdskraft.
Ellers kan vi ikke løse de samfundsopgaver, som vi gerne vil, og vi bliver markant fattigere, end vi ellers kunne være blevet.
Vi laver hele tiden politiske aftaler på Christiansborg, som faktisk kræver mere arbejdskraft.
Hvordan skal vi kunne styrke eksempelvis forsvaret, når vi ikke kan ansætte flere mennesker, fordi vi simpelt hen ikke har arbejdskraften til rådighed?
Vi er derfor enige med regeringen i, at det er Danmarks største økonomiske problem, men vi savner handling.
Man kan løse problemerne med arbejdskraft på flere måder.
Det mest oplagte ville faktisk være at gå i gang med at afskaffe administration og bureaukrati i den offentlige sektor.
For det er lige så godt at frigøre folk fra administrative opgaver, som ikke giver ret meget værdi, som det er at udvide arbejdsstyrken.
Det har sådan set den samme effekt som at bede danskerne om at arbejde mere eller hæve pensionsalderen.
Hvis man kan frigøre folk, som i dag sidder og udfylder skemaer, som ikke giver stor værdi, og de så kan lave noget andet, som der er brug for, så har det den samme effekt, nemlig at mennesker kan besætte værdiskabende jobs.
Det er desværre ikke det, der sker.
Der sker det modsatte; der sker det, at bureaukratiet vokser og vokser.
100.000 mennesker arbejder nu med administration i det offentlige, og vi har ikke set nogen initiativer fra regeringens side til at vende udviklingen.
Afskaffelse af bureaukrati kræver nemlig én ting, og det er, at man er villig til at lave mere simple regler.
Men kan ikke bare gå ud og fyre bureaukraterne.
Man er nødt til først at gøre bureaukratiet overflødigt, og det gøres ved at fjerne regler.
Færre regler betyder, at der er færre mennesker, der skal administrere dem, fordi det er en nemmere og mere simpel opgave.
Det kræver så igen, at man er villig til at give afkald på millimeterretfærdigheden, og det er der, hvor det for alvor går galt herinde på Christiansborg.